ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας του Συμβουλίου 96/22/ΕΚ για την απαγόρευση της χρησιμοποίησης ορισμένων ουσιών με ορμονική ή θυρεοστατική δράση και των β- ανταγωνιστικών ουσιών στη ζωική παραγωγή

2000/0132 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας του Συμβουλίου 96/22/ΕΚ για την απαγόρευση της χρησιμοποίησης ορισμένων ουσιών με ορμονική ή θυρεοστατική δράση και των β- ανταγωνιστικών ουσιών στη ζωική παραγωγή

1. ΙΣΤΟΡΙΚΟ

Ημερομηνία υποβολής της πρότασης στο ΕΚ και στο Συμβούλιο 2000/0132(COD) // 03.07.2000

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής // 19.10.2000

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: // 01.02.2001

Ημερομηνία υποβολής της τροποποιημένης πρότασης (2001/C 180 E/15) COM(2001) 131 τελικό // 06.03.2001

Ημερομηνία έκδοσης της κοινής γνώμης: // 20.02.2003

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Κύριοι στόχοι της προτεινόμενης τροποποίησης της οδηγίας είναι η προστασία της υγείας των καταναλωτών και η συμμόρφωση με τις προδιαγραφές του Παγκόσμιου Οργανισμού Εμπορίου (ΠΟΕ), βασίζοντας την πρόταση σε ορθή επιστημονική αξιολόγηση. Κατά συνέπεια, η πρόταση της Επιτροπής απαγορεύει τη χρήση οιστραδιόλης-17-β και επιτρέπει προσωρινά την ισχύ της απαγόρευσης πέντε ακόμη ορμονών (τεστοστερόνη, προγεστερόνη, οξική τρεμπολόνη, ζερανόλη και οξική μελενγοιστρόλη), βάσει των συμπερασμάτων της Επιστημονικής Επιτροπής κτηνιατρικών μέτρων για τη δημόσια υγεία.

3. ΣΧΟΛΙΑ ΩΣ ΠΡΟΣ ΤΗΝ ΚΟΙΝΗ ΘΕΣΗ

Η κοινή θέση βασίζεται σε τροποποιημένη πρόταση της Επιτροπής, στην οποία συνεκτιμώνται ήδη πολλές τροπολογίες του Ευρωπαϊκού Κοινοβουλίου. Επειδή εγκρίθηκε από το Συμβούλιο με ειδική πλειοψηφία, δεν αλλάζει τους βασικούς στόχους της προτεινόμενης οδηγίας: την προστασία των καταναλωτών και τη συμμόρφωση με τον ΠΟΕ.

Ύστερα από την πρώτη ανάγνωση, το Ευρωπαϊκό Κοινοβούλιο συμφώνησε με την προτεινόμενη πλήρη απαγόρευση της χρήσης οιστραδιόλης-17-β. Η κοινή θέση δεν προτείνει την άμεση και πλήρη απαγόρευση της χρήσης της οιστραδιόλης-17-β. Ωστόσο, εξακολουθεί να περιορίζει δραστικά τις συνθήκες κάτω από τις οποίες επιτρέπεται η χορήγηση αυτής της ουσίας σε εκτρεφόμενα ζώα. Μόνο τρεις ενδείξεις υπόκεινται, σε μεταβατικό στάδιο, σε αυστηρό κτηνιατρικό έλεγχο, ώστε να εξασφαλιστεί ο σεβασμός αυτών των συνθηκών.

Για το λόγο αυτό επέρχονται οι ακόλουθες αλλαγές:

Περαιτέρω προσωρινή χρήση της οιστραδιόλης-17-β

Οι αιτιολογικές σκέψεις 6 και 8 τροποποιήθηκαν ώστε να αιτιολογηθεί η περαιτέρω χρήση της οιστραδιόλης-17-β για σκοπούς πέραν αυτών της επιτάχυνσης της ανάπτυξης. Για το σκοπό αυτό γίνεται παραπομπή σε σχετική παράγραφο των εκθέσεων της Επιτροπής Κτηνιατρικών Φαρμακευτικών Προϊόντων και της Επιστημονικής Επιτροπής κτηνιατρικών μέτρων για τη δημόσια υγεία (ΕΕΚΜΔΥ).

Τα άρθρα 3 και 8 τροποποιήθηκαν για να εισαχθεί το άρθρο 5α, στο οποίο απαριθμούνται οι προϋποθέσεις υπό τις οποίες θα μπορεί στο μέλλον να χρησιμοποιείται η οιστραδιόλη-17-β. Η εισαγωγή αυτού του άρθρου ήταν σημαντική για την έκδοση της κοινής θέσης, αφού η πλειοψηφία των κρατών μελών δεν συμφωνούσε με την άμεση και πλήρη απαγόρευση της χρήσης αυτής της ουσίας σε ζώα που χρησιμοποιούνται για την παραγωγή τροφίμων. Η χρήση περιορίζεται πλέον σε τρεις διακριτές περιπτώσεις (αγωγή για τη διαβροχή ή τη μουμιοποίηση του εμβρύου σε βοοειδή, επαγωγή του οίστρου σε βοοειδή, άλογα, πρόβατα ή αίγες) κάτω από ρητές προϋποθέσεις (σαφώς καταχωρημένη αγωγή από κτηνίατρο σε σαφώς εντοπιζόμενα ζώα).

Η νέα μορφή του άρθρου 11α εξασφαλίζει τη συνεκτίμηση μέτρων που διασφαλίζουν την επισκόπηση ακόμη και της περιορισμένης χρήσης οιστραδιόλης-17-β και ως εκ τούτου πρέπει να θεωρείται προσωρινή. Η ιδέα αυτή υποστηρίζεται από τη δήλωση του Συμβουλίου και της Επιτροπής, στην οποία επισημαίνεται ότι στόχος του άρθρου 11α είναι η απαγόρευση εντός πέντε ετών της χρήσης οιστραδιόλης- 17-β και των παράγωγων εστέρων της για την αγωγή σε εκτρεφόμενα ζώα και η αντικατάστασή της με εξίσου αποτελεσματικές ουσίες.

Τροποποιήσεις λόγω αλλαγών στην κοινοτική νομοθεσία

Οι αιτιολογικές σκέψεις 10 και τα άρθρα 4, 5 και 6 έχουν τροποποιηθεί λόγω αντίστοιχων αλλαγών στην κοινοτική νομοθεσία (οδηγία 2001/82/ΕΚ και κανονισμός 2002/178/ΕΚ), οι οποίες εγκρίθηκαν ενόσω η παρούσα πρόταση βρισκόταν στην ατζέντα του Συμβουλίου.

Διαδικαστικά θέματα

Με την τροποποίηση του άρθρου 11α και τη διαγραφή του άρθρου 11β αποσύρεται από την πρόταση η διαδικασία επιτροπολογίας που θεσπίζεται στα άρθρα 5 και 7 της απόφασης 1999/468/ΕΚ. Αυτή η διαδικασία "μόνιμης επιτροπής" προτάθηκε από την Ευρωπαϊκή Επιτροπή για να εξασφαλιστεί η σε εύθετο χρόνο η τροποποίηση των παραρτημάτων της οδηγίας. Ωστόσο, το Συμβούλιο και το Ευρωπαϊκό Κοινοβούλιο αντιτάχθηκαν στη θέσπιση αυτής της διαδικασίας και προτίμησαν την τροποποίηση των παραρτημάτων της διαδικασίας μέσω της διαδικασίας συναπόφασης (άρθρο 251 της Συνθήκης).

4. ΣΥΜΠΕΡΑΣΜΑ

Η Επιτροπή υποστηρίζει την κοινή θέση που εξέδωσε το Συμβούλιο, ως τόν καλύτερο εφικτό συμβιβασμό, και υπέβαλε σχετική δήλωση κατά τη διάρκεια της συνόδου του Συμβουλίου των Υπουργών Γεωργίας στις 16 Δεκεμβρίου 2002.

5. ΔΗΛΩΣΗ

Στη σύνοδο του Συμβουλίου των Υπουργών Γεωργίας, στις 16 Δεκεμβρίου 2002, η Επιτροπή συμφώνησε με την επισυναπτόμενη δήλωση.

ΠΑΡΑΡΤΗΜΑ

ΔΗΛΩΣΗ

Αναθεώρηση του άρθρου 11α

"Το Συμβούλιο και η Επιτροπή επισημαίνουν ότι ο στόχος που επιδιώκεται με το άρθρο 11α είναι η απαγόρευση, εντός πέντε ετών, της χρήσης οιστραδιόλης 17β και των παράγωγων εστέρων της για αγωγή σε εκτρεφόμενα ζώα και η αντικατάστασή της με εξίσου αποτελεσματικές ουσίες."